CELEX: 32018D0486
Language: ro
Date: 2018-03-19 00:00:00
Title: Decizia de punere în aplicare (UE) 2018/486 a Consiliului din 19 martie 2018 de autorizare a Ungariei să aplice o măsură specială de derogare de la articolul 193 din Directiva 2006/112/CE privind sistemul comun al taxei pe valoarea adăugată

23.3.2018   
            
            
               RO
            
            
               Jurnalul Oficial al Uniunii Europene
            
            
               L 81/15
            
         DECIZIA DE PUNERE ÎN APLICARE (UE) 2018/486 A CONSILIULUI
   din 19 martie 2018
   de autorizare a Ungariei să aplice o măsură specială de derogare de la articolul 193 din Directiva 2006/112/CE privind sistemul comun al taxei pe valoarea adăugată
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 291 alineatul (2),
   având în vedere Directiva 2006/112/CE a Consiliului din 28 noiembrie 2006 privind sistemul comun al taxei pe valoarea adăugată (1), în special articolul 395 alineatul (1),
   având în vedere propunerea Comisiei Europene,
   întrucât:
   
               (1)
            
            
               În temeiul articolului 193 din Directiva 2006/112/CE, orice persoană impozabilă care efectuează o livrare de bunuri sau o prestare de servicii impozabile este în general obligată să plătească taxa pe valoarea adăugată (TVA) către autoritățile fiscale.
            
         
               (2)
            
            
               În vederea combaterii fraudei în materie de TVA în sectorul agențiilor de muncă temporară, în 2014 Ungaria a solicitat autorizația de a introduce o măsură specială de derogare de la articolul 193 din Directiva 2006/112/CE pentru a dispune că, pentru furnizarea de personal angajat în alte activități decât cele care fac obiectul articolului 199 alineatul (1) litera (a) din directiva menționată, persoana răspunzătoare de plata TVA este persoana impozabilă către care se efectuează furnizarea (denumit în continuare „mecanismul de taxare inversă”). Autorizația a fost acordată prin Decizia de punere în aplicare (UE) 2015/2349 a Consiliului (2) și a expirat la 31 decembrie 2017.
            
         
               (3)
            
            
               Prin scrisoarea înregistrată la Comisie la 26 iunie 2017, Ungaria a solicitat autorizația de a aplica o măsură specială de derogare de la articolul 193 din Directiva 2006/112/CE, în scopul de a face răspunzător de plata TVA beneficiarul căruia i se furnizează personalul în cauză.
            
         
               (4)
            
            
               În conformitate cu articolul 395 alineatul (2) al doilea paragraf din Directiva 2006/112/CE, prin scrisoarea din 11 decembrie 2017, Comisia a transmis celorlalte state membre cererea prezentată de Ungaria. Prin scrisoarea din 12 decembrie 2017, Comisia a informat Ungaria că dispunea de toate informațiile necesare pentru a analiza cererea.
            
         
               (5)
            
            
               Potrivit informațiilor furnizate de Ungaria, o serie de comercianți din sectorul agențiilor de muncă temporară se angajează în activități frauduloase, prin furnizarea de servicii fără să plătească TVA aplicabilă către autoritățile fiscale. Întrucât acest tip de activitate nu necesită neapărat achiziții majore în amonte sau investiții importante, TVA încasată de aceste agenții depășește adesea în mare măsură TVA deductibilă pe care au plătit-o furnizorilor lor. O serie dintre aceste agenții, care adesea au active puține sau deloc, dispar ulterior după numai câteva luni, ceea ce face ca recuperarea TVA neachitată să fie dificilă sau imposibilă.
            
         
               (6)
            
            
               Prin desemnarea persoanei căreia îi sunt furnizate astfel de servicii drept persoană responsabilă de plata TVA în astfel de cazuri, derogarea ar elimina posibilitatea comiterii acestui tip de evaziune fiscală. Ungaria a susținut că, după introducerea mecanismului de taxare inversă pentru furnizarea de personal în Ungaria, numărul agențiilor de ocupare a forței de muncă a scăzut, ceea ce sugerează o curățare a pieței. În conformitate cu informațiile prezentate de Ungaria, mecanismul de taxare inversă s-a dovedit a fi un instrument adecvat și eficient de combatere a practicilor frauduloase în sectorul agențiilor de muncă temporară.
            
         
               (7)
            
            
               Pe baza informațiilor furnizate de Ungaria, un număr semnificativ de măsuri au fost introduse pentru a combate frauda în materie de TVA, iar Ungaria are în vedere și alte măsuri antifraudă cu accent special pe agențiile de muncă temporară. În pofida măsurilor respective, Ungaria consideră că, pentru a reduce și mai mult daunele aduse sectorului, mecanismul de taxare inversă cu rol de protecție ar trebui să se aplice în continuare.
            
         
               (8)
            
            
               Pentru o serie de situații care implică furnizarea de personal, enumerate la articolul 199 alineatul (1) litera (a) din Directiva 2006/112/CE, este deja posibil să se specifice beneficiarul drept persoana responsabilă de plata TVA. Prin urmare, pentru a preveni evaziunea fiscală, Ungaria ar trebui să fie autorizată să aplice mecanismul de taxare inversă pentru furnizarea de personal care nu este deja reglementată în Directiva 2006/112/CE.
            
         
               (9)
            
            
               Derogarea ar trebui să fie limitată în timp și ar trebui, prin urmare, să expire la 31 decembrie 2020.
            
         
               (10)
            
            
               Pentru a se asigura că obiectivele vizate de măsură sunt atinse, inclusiv pentru a asigura o aplicare neîntreruptă a derogării autorizate anterior și pentru a asigura securitate juridică cu privire la perioada fiscală, este oportun ca prezenta decizie să se aplice de la 1 ianuarie 2018. Având în vedere că Ungaria a solicitat reînnoirea autorizației la 26 iunie 2017 și a continuat să aplice la 1 ianuarie 2018 regimul juridic stabilit în dreptul său intern în baza derogării autorizate anterior, așteptările legitime ale persoanelor în cauză sunt respectate în mod corespunzător.
            
         
               (11)
            
            
               Măsurile care urmează a fi adoptate de Ungaria ar trebui să elimine frauda în sectorul în cauză și, prin urmare, nu ar trebui să se solicite nicio altă derogare de la articolul 193 din Directiva 2006/112/CE în ceea ce privește furnizarea de personal.
            
         
               (12)
            
            
               Derogarea nu are niciun impact negativ asupra resurselor proprii ale Uniunii provenind din TVA,
            
         ADOPTĂ PREZENTA DECIZIE:
   Articolul 1
   Prin derogare de la articolul 193 din Directiva 2006/112/CE, Ungaria este autorizată să prevadă că persoana răspunzătoare de plata TVA este persoana impozabilă care beneficiază de furnizarea de personal, angajat în alte activități decât cele care intră sub incidența articolului 199 alineatul (1) litera (a) din Directiva 2006/112/CE.
   Articolul 2
   Prezenta decizie produce efecte de la data notificării sale.
   Se aplică de la 1 ianuarie 2018 la 31 decembrie 2020.
   Articolul 3
   Prezenta decizie se adresează Ungariei.
   
      Adoptată la Bruxelles, 19 martie 2018.
      
         
            Pentru Consiliu
         
         
            Președintele
         
         R. PORODZANOV
      
   
   
      (1)  JO L 347, 11.12.2006, p. 1.
   
      (2)  Decizia de punere în aplicare (UE) 2015/2349 a Consiliului din 10 decembrie 2015 privind autorizarea Ungariei de a aplica o măsură de derogare de la articolul 193 din Directiva 2006/112/CE privind sistemul comun al taxei pe valoarea adăugată (JO L 330, 16.12.2015, p. 53).